Tottenham a primit o nouă lovitură. După accidentarea lui Destiny Udogie, Spurs nu se va putea baza pe un alt fundaș. Ben Davies va fi indisponibil până la finalul acestui sezon.
Ben Davies a fost titular în flancul stâng al apărării celor de la Tottenham în meciul pierdut cu 2-3 în fața rivalilor de la Arsenal. Antrenorul echipei, Ange Postecoglou, a vorbit despre problemele echipei.
Davies nu este singurul jucător care va lipsi în următoarea perioadă. Timo Werner a suferit o întindere la tendon și cel mai probabil va rata ultimele meciuri din acest sezon.
”Din păcate, avem câteva probleme. Timo (n.r. Timo Werner) s-a accidentat la tendon și va rata finalul sezonului, în timp ce Ben Davies are o problemă la gambă care îl va ține departe de teren în restul jocurilor rămase”, a precizat antrenorul australian al celor de la Spurs.
Accidentările lui Davies și Udogie ar putea reprezenta o șansă neașteptată pentru Radu Drăgușin. Fundașul român a fost rezervă neutilizată în ultimele 4 etape. Postecoglou ar putea începe meciul cu Chelsea de joi seara cu Drăgușin titular, întrucât nu are foarte multe soluții.
Presa britanică a precizat că australianul ar putea alege să înceapă cu Drăgușin fundaș central și cu Micky Van de Ven pe partea stângă, acolo unde normal ar fi evoluat Udogie. Emerson este singurul fundaș de bandă disponibil, însă acesta evoluează pe partea dreaptă.
În cazul în care Postecoglou va alege să abordeze această tactică, Radu Drăgușin ar avea parte de niște dueluri de foc. Tottenham va juca în următoarea perioadă cu Chelsea, Liverpool, Burnley, Manchester City și Sheffield.
Tottenham trece printr-o perioadă foarte proastă în Premier League. Echipa lui Drăgușin a pierdut ultimele 2 meciuri din campionat, 0-4 cu Newcastle și 2-3 cu Arsenal. Echipa din Londra speră să își revină în ultimele etape rămase pentru a se clasa pe o poziție care duce în Champions League.
În acest moment, Tottenham este pe locul 5 în Premier League, cu 60 de puncte. Pe locul 4, ultimul care duce în grupele Champions League, este Aston Villa, cu 67 de puncte. Echipa antrenată de Ange Postecoglou are însă 2 meciuri în minus și s-ar putea apropia de echipa de pe Villa Park.